
Резюме: Настоящото изследване проучва взаимовръзките между психологическото благополучие и академичната мотивация в юношеска възраст и статистическата медиаторна роля на „Цел в живота“ и „Позитивно психологическо функциониране“ във връзките между проблемната употреба на интернет, родителската подкрепа за автономността и вътрешната академична мотивация. Изследвани са 365 ученици на възраст 14-18 години. Проведени са корелационен и медиаторен анализ. Резултатите показват статистически значими асоциации и индиректни ефекти. Поради напречния дизайн обаче те не позволяват причинно-следствени заключения.

Abstract: The study examined the relationships between psychological well-being and academic motivation in adolescence and the statistical mediating role of purpose in life and positive psychological functioning in the associations between problematic internet use, parental autonomy support, and intrinsic academic motivation. The sample comprised 365 students aged 14-18 years. Correlation and mediation analyses were conducted. Significant associations and indirect effects were found. Given the cross-sectional design, the findings do not allow causal conclusions.

УВОД. Юношеството е период на значими психологически и социално-образователни промени, през който се разширява автономността на младия човек и се формират представите за собствената компетентност, идентичност и бъдеща реализация [8]. Начинът, по който юношите възприемат собственото си развитие и бъдеще, е свързан и с отношението им към ученето и качеството на академичната мотивация.
Академичната мотивация не е едномерна характеристика, а многомерен конструкт, включващ различни форми на мотивационна регулация с различна степен на автономност [1]. Вътрешната мотивация се характеризира с ангажираност в учебната дейност, основана на интереса и удовлетворението от нея, докато външната мотивация обхваща различни форми на регулиране, свързани с външни изисквания, очаквания и вътрешен натиск. Амотивацията се характеризира с липса на намерение за действие и отсъствие на преживяван смисъл или основание за поведение [2]. По-автономните форми на мотивация са свързани с по-благоприятно академично функциониране и психологическо адаптиране [3].
Разглеждано в рамките на евдемоничния подход, психологическото благополучие отразява позитивното психологическо функциониране и включва личностно развитие, наличие на цел и смисъл в живота, позитивни отношения, автономност, самоприемане и ефективно управление на средата [4]. Удовлетворяването на базисните психологически потребности от автономност, компетентност и свързаност е свързано с качеството на мотивацията и оптималното психологическо функциониране [5,6,7]. Показателят „Цел в живота“ в модела на психологическото благополучие отразява степента, в която личността възприема живота си като смислен и целенасочен и има ориентация към бъдещето [9].
Проблемната употреба на интернет може да включва прекомерна ангажираност с интернет, пренебрегване на други значими ежедневни и учебни дейности и затруднения при контролирането на поведението [10,11].
Възприеманата родителска подкрепа за автономността е свързана с признаване на перспективата и чувствата на юношите, предоставяне на обяснения за правилата и осигуряване на възможности за избор [12].
ЦЕЛ И ЗАДАЧИ НА ИЗСЛЕДВАНЕТО. Основната цел на настоящото изследване е да се проучат взаимовръзките между „Психологическо благополучие“ и „Академична мотивация“ при юноши и да се изследва статистическата медиаторна роля на „Цел в живота“ и „Позитивно психологическо функциониране“ в моделите, свързващи „Пренебрегване“ като измерение на „Проблемна употреба на интернет“ и „Вътрешна академична мотивация“, както и ролята на „Позитивно психологическо функциониране“ в моделите между „Възприемана родителска подкрепа за автономност“ и „Вътрешна академична мотивация“. За постигането на тази цел са формулирани следните изследователски задачи: 1) Да се установят взаимовръзките между показателите на „Психологическо благополучие“ и формите на „Академична мотивация“; 2) Да се изследва статистическата медиаторна роля на „Цел в живота“ и „Позитивно психологическо функциониране“ между „Пренебрегване“ и „Вътрешна академична мотивация“; 3) Да се изследва статистическата медиаторна роля на „Позитивно психологическо функциониране“ между измеренията на „Възприемана родителска подкрепа за автономност“ и „Вътрешна академична мотивация“.
ДИЗАЙН И ПРОЦЕДУРА НА ИЗСЛЕДВАНЕТО. Изследването е с неекспериментален напречен дизайн и включва еднократно събиране на данни (март-април 2026 г.) чрез анонимно онлайн анкетиране в Гугъл Формс. Участниците са подбрани с посредничеството на училищните ръководства и педагогическите специалисти. Преди попълването са представени етичните стандарти за работа с непълнолетни лица и са изяснени целите на изследването, доброволния и конфиденциален характер на участието. Попълването на цялата тестова батерия отнема приблизително 20-25 мин.
ПРОФИЛ НА ИЗСЛЕДВАНАТА ИЗВАДКА. В изследването участват 365 ученици от IX–XI клас, на възраст 14-18 години, като от тях 100 (27.4%) са момчета и 265 (72.6%) - момичета.
ИЗМЕРВАТЕЛНИ ИНСТРУМЕНТИ
1) Академичната мотивация е измерена чрез „Скала за академична мотивация“ (Academic Motivation Scale/ AMS) [13], основана на теорията за самоопределението. Скалата съдържа 28 айтема, разпределени в седем подскали: „Вътрешна мотивация-Знания“, „Вътрешна мотивация-Постижения“, „Вътрешна мотивация-Стимулация“, „Външна мотивация-Идентифицирана регулация“, „Външна мотивация-Интроектирана регулация“, „Външна мотивация-Външна регулация“ и „Амотивация“. В настоящата българска извадка е получена 4-компонентна структура, включваща „Инструментална академична мотивация“, „Вътрешна академична мотивация“, „Амотивация“ и „Академично самоутвърждаване“. Независимо от това решение оригиналните седем подскали са запазени в последващите статистически анализи.
2) Психологическото благополучие е измерено чрез 18-айтемна кратка версия на „Скала за психологическо благополучие“ (Psychological Well-Being Scale/ PWB) [14,15]. В оригиналния модел инструментът включва шест измерения: „Автономност“, „Управление на средата“, „Личностно развитие“, „Позитивни отношения с другите“, „Цел в живота“ и „Самоприемане“. В българската извадка са формирани три композитни показателя и това са: „Позитивно психологическо функциониране“, „Емоционална и социална неудовлетвореност“ и „Цел в живота“, използвани в последващите анализи. Наименованията на тези показатели отразяват получената емпирична структура и не се приемат автоматично за еквивалентни на оригиналните теоретични измерения.
3) Възприеманата родителска подкрепа за автономността е измерена чрез „Скала за възприемана родителска подкрепа за автономността“ (Perceived Parental Autonomy Support Scale/ P-PASS) [16]. В използваната версия са представени шест съдържателни измерения и това са: „Контрол чрез заплахи и наказания“, „Предлагане на избор“, „Натиск за представяне“, „Обясняване на причините“, „Контрол чрез вина и срам“ и „Приемане на чувствата“. Оценяването се извършва отделно за майката и за бащата. В последващите медиаторни анализи, извършени в настоящото изследване, са включени измеренията „Приемане на чувствата“, „Обясняване на причините“ и „Предлагане на избор“.
4) Проблемната употреба на интернет е измерена чрез „Въпросник за проблемна употреба на интернет“ (Problematic Internet Use Questionnaire/ PIUQ) [17,18], включващ 18 айтема, разпределени в три подскали: „Обсебеност“, „Пренебрегване“, „Нарушен контрол“. Тези подскали са запазени за последващите анализи, като „Пренебрегване“ е използвано като независима променлива в медиаторните модели.
Използваните инструменти са адаптирани към 5-степенни формати на отговор, като конкретните инструкции и крайните категории са съобразени със съдържанието на съответната скала.
СТАТИСТИЧЕСКА ОБРАБОТКА. Извършена е оценка на вътрешната консистентност чрез коефициента α на Кронбах, анализ на главните компоненти с Варимакс-ротация и корелационен анализ на Пиърсън. Медиаторните анализи са проведени чрез Модел 4 на А. Хейс [19]. Индиректните ефекти са оценени чрез буутстрaпинг с 5000 повторения и 95% доверителни интервали, като ефектът се приема за статистически значим при интервал, който не включва нулата. Поради неексперименталния напречен дизайн установените индиректни ефекти се интерпретират като статистическа медиация и не се приемат като доказателство за причинно-следствени отношения.
РЕЗУЛТАТИ
Корелационни анализи. За изследване на взаимовръзките между „Психологическо благополучие“ и „Академична мотивация“ е проведен корелационен анализ на Пиърсън. Установява се, че „Позитивно психологическо функциониране“ е положително свързано с „Вътрешна мотивация-Знания“ (r=.368, p<.01), с „Вътрешна мотивация-Постижения“ (r=.344, p<.01) и с „Вътрешна мотивация-Стимулация“ (r=.160, p<.01), както и с „Идентифицирана регулация“ (r=.292, p<.01), „Интроектирана регулация“ (r=.180, p<.01) и „Външна регулация“ (r=.215, p<.01), а с „Амотивация“ - връзката е отрицателна (r=-.142, p<.01).
„Цел в живота“ показва отрицателни връзки с „Вътрешна мотивация-Знания“ (r=-.351, p<.01), с „Вътрешна мотивация-Постижения“ (r=-.332, p<.01) и с „Вътрешна мотивация-Стимулация“ (r=-.141, p<.01), както и с „Идентифицирана регулация“ (r=-.272, p<.01) и с „Външна регулация“ (r=-.194, p<.01), докато с „Амотивация“ връзката е положителна (r=.293, p<.01). С оглед на съдържанието на композитния показател резултатите насочват към връзка между по-неблагоприятни характеристики на житейската посока, по-ниска академична мотивация и по-висока амотивация. Тази интерпретация следва да се разглежда с повишено внимание, тъй като показателят е емпирично формиран в настоящата извадка.
Медиаторни анализи. Проведени са медиаторни анализи на връзката между „Пренебрегване“ (аспект на проблемна употреба на интернет) и „Вътрешна мотивация-Знания“ и „Вътрешна мотивация-Постижения“ и с медиатори - „Цел в живота“ и „Позитивно психологическо функциониране“. Общите ефекти на „Пренебрегване“ са отрицателни и за двата показателя на вътрешната мотивация: за „Вътрешна мотивация-Знания“ - B=-.216, β=-.247, p<.001, а за „Вътрешна мотивация-Постижения“ - B=-.197, β=-.221, p<.001.
При „Цел в живота“ като медиатор директните ефекти са статистически незначими: за „Вътрешна мотивация-Знания“ - B=-.0775, β=-.089, p=.210, а за „Вътрешна мотивация-Постижения“ - B=-.0598, β=-.067, p=.303. Индиректните ефекти са статистически значими и за двата показателя: за „Вътрешна мотивация-Знания“ - IE=-.1384, 95% CI [-.2171;-.0812], а за „Вътрешна мотивация-Постижения“ - IE=-.1232, 95% CI [-.1999;-.0689]. Моделите са съвместими със статистическа пълна медиация, тъй като индиректните ефекти са значими, а директните ефекти не са статистически значими.
При „Позитивно психологическо функциониране“ като медиатор индиректните ефекти също са статистически значими: за „Вътрешна мотивация-Знания“ - IE=-.1334, 95% CI [-.2046;-.0843], а за „Вътрешна мотивация-Постижения“ - IE=-.1167, 95% CI [-.1813;-.0709]. Директните ефекти са статистически незначими – съответно B=-.0825, β=-.093, p=.173 и B=-.0663, β=-.074, p=.245. Получените резултати са съвместими с модели на статистическа пълна медиация.
Изследвана е и статистическата медиаторна роля на „Позитивно психологическо функциониране“ в моделите между „Възприемана родителска подкрепа за автономност“ и „Вътрешна мотивация-Знания“ и „Вътрешна мотивация-Постижения“, отделно за майката и за бащата. Анализирани са три измерения на подкрепата, а именно: „Приемане на чувствата“, „Обясняване на причините“ и „Предлагане на избор“.
При майчината подкрепа и трите измерения показват статистически значими положителни индиректни ефекти чрез „Позитивно психологическо функциониране“. За „Приемане на чувствата“ те са съответно: IE=.1486, 95% CI [.0890;.2292] за „Вътрешна мотивация-Знания“ и IE=.1058, 95% CI [.0511;.1779] за „Вътрешна мотивация-Постижения“. За „Обясняване на причините“ индиректните ефекти са съответно: IE=.0993, 95% CI [.0574;.1569] и IE=.0833, 95% CI [.0440;.1370], а за „Предлагане на избор“ – IE=.1496, 95% CI [.0946;.2253] и IE=.1175, 95% CI [.0596;.1865]. Получените директни ефекти са съвместими с модел на статистическа пълна медиация при „Приемане на чувствата“ и „Вътрешна мотивация-Знания“, както и при „Предлагане на избор“ и двата показателя на вътрешната мотивация. При „Приемане на чувствата“ и „Вътрешна мотивация-Постижения“, както и при „Обясняване на причините“ и двата показателя на вътрешната мотивация - е налице модел, съвместим с частична медиация, тъй като директният ефект остава статистически значим.
При бащината подкрепа също са установени статистически значими положителни индиректни ефекти и при трите измерения. За „Приемане на чувствата“ те са: IE=.1186, 95% CI [.0721;.1768] за „Вътрешна мотивация-Знания“ и IE=.0857, 95% CI [.0448;.1384] за „Вътрешна мотивация-Постижения“. За „Обясняване на причините“ индиректните ефекти са съответно: IE=.1009, 95% CI [.0590;.1553] и IE=.0819, 95% CI [.0446;.1314], а за „Предлагане на избор“ - IE=.1434, 95% CI [.0874;.2167] и IE=.1090, 95% CI [.0571;.1768]. Получените директни ефекти са съвместими с модели на статистическа пълна медиация при „Приемане на чувствата“ и „Предлагане на избор“ и за двата показателя на вътрешната мотивация, както и при „Обясняване на причините“ и „Вътрешна мотивация-Постижения“. При „Обясняване на причините“ и „Вътрешна мотивация-Знания“ е налице модел, съвместим с частична медиация, тъй като директният ефект остава статистически значим.
ОБСЪЖДАНЕ
Получените резултати показват статистически значими взаимовръзки между „Психологическо благополучие“ и „Академична мотивация“ в юношеска възраст. Особено ясно се откроява „Позитивно психологическо функциониране“, което е положително свързано с „Вътрешна мотивация-Знания“ и „Вътрешна мотивация-Постижения“ и отрицателно с „Амотивация“. Връзките с „Цел в живота“ допълват тази картина, като показват асоциации между емпирично формирания показател за житейска ориентация и различните форми на академична мотивация. В настоящата извадка по-неблагоприятните характеристики на житейската ориентация са свързани с по-ниска вътрешна мотивация и по-висока амотивация. Тази констатация трябва да се интерпретира предпазливо, тъй като „Цел в живота“ е емпирично обособен композитен показател и не следва автоматично да се отъждествява с оригиналното теоретично измерение в модела на К. Риф.
Медиаторните анализи показват статистически значими индиректни ефекти на „Пренебрегване“ върху „Вътрешна мотивация-Знания“ и „Вътрешна мотивация-Постижения“ чрез „Цел в живота“ и „Позитивно психологическо функциониране“. Тези резултати очертават статистически модели, при които характеристиките на „Проблемна употреба на интернет“ са свързани с „Академична мотивация“ през показатели на психологическото функциониране и житейската ориентация. Поради напречния дизайн обаче не може да се установи времевата последователност между променливите и не могат да се правят причинно-следствени заключения.
Съществен резултат е и статистическата медиаторна роля на „Позитивно психологическо функциониране“ в моделите между „Възприемана родителска подкрепа за автономност“ и „Вътрешна академична мотивация“. И при майчината, и при бащината подкрепа са установени статистически значими индиректни ефекти при трите изследвани измерения - „Приемане на чувствата“, „Обясняване на причините“ и „Предлагане на избор“. Получените резултати са съвместими с основни положения от теорията за самоопределението относно значението на социалния контекст за мотивационното развитие. Родителското поведение, което признава перспективата и чувствата на юношата, предоставя възможност за избор и обяснява причините зад изискванията, е статистически свързано с по-високо позитивно психологическо функциониране, което, от своя страна, е свързано с по-висока вътрешна академична мотивация.
Различията между моделите, съвместими с пълна и частична статистическа медиация, показват, че „Позитивно психологическо функциониране“ може да бъде важен, но не единствен статистически посредник във връзката между „Възприемана родителска подкрепа за автономност“ и „Академична мотивация“. При моделите на частична медиация запазеният директен ефект насочва към възможното участие и на други фактори, които не са изследвани в настоящото проучване.
В обобщение, резултатите очертават взаимосвързаност между психологическото благополучие, академичната мотивация и характеристиките на семейната и дигиталната среда на юношите. „Позитивно психологическо функциониране“ се откроява като най-последователно свързания с вътрешната мотивация аспект на психологическото благополучие и като статистически медиатор в изследваните модели. Получените резултати подкрепят значението на разглеждането на психологическото благополучие в контекста на отношенията на юношите с техните родители и особеностите на съвременната дигитална среда.
ОГРАНИЧЕНИЯ НА ИЗСЛЕДВАНЕТО. Еднократното събиране на данни и напречният дизайн не позволяват причинно-следствени заключения, а удобната извадка ограничава генерализирането на резултатите. Самооценъчните инструменти предполагат възможно влияние на субективните възприятия и склонността към социално желателни отговори. Допълнително ограничение е емпиричното преструктуриране на част от измерваните конструкти, поради което получените показатели не следва автоматично да се отъждествяват с оригиналните теоретични измерения. Бъдещи изследвания могат да използват по-големи и по-разнообразни извадки, надлъжен дизайн и допълнителни източници на информация.

ФИНАНСИРАНЕ. Настоящото изследване е реализирано по проект № 80-10-2/ 27.03.2026 г. на тема: „Семейната подкрепа и дигиталните навици на юношите като предиктори на академичната мотивация и психичното благополучие“ с научен ръководител проф. дпсн Й. Янкулова. Проектът е финансиран по линия на ФНИ на ФФ на СУ „Св. Кл. Охридски“.

